**CENTAR ZA KULTURU SESVETE**

**OBRAZLOŽENJE POLUGODIŠNJEG IZVJEŠTAJA O IZVRŠENJU**

**FINANCIJSKOG PLANA ZA RAZDOBLJE I.– VI./2025.**

**UVODNI DIO**

Centar za kulturu Sesvete obavlja djelatnosti u kulturi te organiziranje raznih aktivnosti i manifestacija od općeg interesa za svog osnivača, a to su:

* priprema i organizacija te izvođenje glazbenih, filmskih, estradnih i drugih kulturno-umjetničkih priredbi;
* organizacija edukativnih aktivnosti, radionica i predavanja
* organizacija tečajeva iz područja likovne kulture, sviranja glazbenih instrumenata, iz područja glume, plesa, informatike, filma i drugih područja, ovisno o interesu građana
* organizacija kazališnih predstava za djecu i odrasle
* organiziranje izložbi
* druge aktivnosti usmjerene na sudjelovanje u kulturi s ustanovama na području Sesveta te suradnja s organizacijama civilnog društva

**OBRAZLOŽENJE OPĆEG I POSEBNOG DIJELA IZVRŠENJA FINANCIJSKOG PLANA**

**PRIHODI**

Ukupni prihodi planirani za 2025. godinu iznose 882.300 eura, a u razdoblju siječanj-lipanj 2025. ostvareni su u ukupnom iznosu od 328.365,34 eura , a odnose se na:

* prihode iz nadležnog proračuna
* prihode od pruženih usluga
* ostale nespomenute prihode
* prihode od donacija

Najveći udio prihoda od 267.343,06 eura ( 30,3 % planiranog iznosa) čine prihodi od nadležnog proračuna , a odnose se na financiranje rashoda za redovnu djelatnost, programsku djelatnost i opremanje ustanove.

Vlastiti prihodi od pruženih usluga ostvareni su u iznosu od 44.180,97 eura, a odnose se na prihode od tečajeva, prikazivanja filmova i najma dvorane.

Ostali nespomenuti prihodi iznose 16.341,31 euro, a odnose se na prihode od prodanih ulaznica za kazališne predstave.

Donacija od 500 eura dobivena je od sesvetskih trgovačkih društava za Sesvetski fašnik.

**RASHODI**

Rashodi i izdaci planirani su u iznosu od 882.300 eura, a ostvareni su 342.714,69, odnosno

38,84 u odnosu na financijski plan.

Rashodi za zaposlene ostvareni su u iznosu od 197.584,09 eura (48,09% plana)

Materijalni rashodi za redovnu i programsku djelatnost iznose 143.187,71 euro (34,97%)

Financijski rashodi iznose 580,24 eura (30,54% plana)

Rashodi za nabavu nefinancijske imovine iznose 1.362,65 eura (2,27% plana).

Ukupni prihodi i primici ostvareni su iznosu od 328.365,34 eura, a ukupni rashodi i izdaci u iznosu od 342.714,69 eura čime je u ovom izvještajnom razdoblju ostvaren manjak u iznosu od 14.349,35 eura, što s prenesenim viškom iz prethodnog razdoblja od 21.059,32 eura daje ukupan pozitivni rezultat u iznosu od 6.709,97 eura.

Razlozi manjka u izvještajnom razdoblju su iz razloga što su svi rashodi ušli u izvještajno razdoblje, ali Grad nije doznačio sredstva za plaću za lipanj, materijalne troškove za lipanj te programske troškove za svibanj i lipanj.

Stanje novčanih sredstava na kraju izvještajnog razdoblja je 53.487,32 eura.

***Aktivnost: Redovna djelatnost***

*Izvor 1.1.2 Opći prihodi i primici*

S osnova redovne djelatnosti, ostvarenje je 49,03% u odnosu na plan i nema odstupanja na drugoj razini u odnosu na plan.

*Izvor 3.1.1 Vlastiti prihodi*

Ukupni rashodi redovne djelatnosti realizirani su s 28,34% u odnosu na plan i također nema odstupanja na drugoj razini u odnosu na plan.

***Aktivnost: Programska djelatnost***

*Izvor 1.1.2 Opći prihodi i primici*

Ukupan iznos programske djelatnosti je ostvaren sa 64,93% i u skladu je s Programom rada. Na četvrtoj razini ima odstupanja, ali će rebalansom plana biti usklađeni. Na drugoj razini nema odstupanja.

*Izvor 3.1.1. Vlastiti prihodi*

Ukupni rashodi na poziciji vlastitih prihoda ostvareni su sa 66,45% i u skladu su s održanim tečajevima i svim aktivnostima od kojih se ostvaruje vlastiti prihod.

*Izvor 4.3.1. Prihodi za posebne namjene*

Ukupni rashodi ostvareni su sa 42,6% u odnosu na plan, u skladu s prihodima od prodanih ulaznica za kazališne predstave.

*Izvor 5.2.1 Pomoći iz drugih proračuna*

Središnji državni ured za Hrvate izvan Hrvatske u 2024. godini je doznačio 2.000 eura za program Igra staklenim perlama, za prezentaciju hrvatskog tradicijsko nakita u Makedoniji.

Program je realiziran u lipnju 2025. godine.

*Izvor 6.1.1 Donacije*

Realizacija je 100%, jer su sva sredstva dobivena od trgovačkih društava s područja Sesveta utrošena na program Sesvetski fašnik.

***Aktivnost: Održavanje i opremanje ustanova u kulturi***

*Izvor 1.1.2 Opći prihodi i primici*

U prvom polugodištu nisu utrošena sredstva odobrena od Grada za održavanje i opremanje, ali su započete radnje da se to realizira do kraja godine.

*Izvor 3.1.1 Vlastiti prihodi*

Na ovom izvoru ostvarenje je 27,25% plana.

**OBRAZLOŽENJE PROGRAMA (AKTIVNOSTI/PROJEKATA)**

**SIJEČANJ – LIPANJ 2025.**

Centar za kulturu Sesvete u prvih šest mjeseci 2025. godine realizirao je 27 programskih cjelina koje obuhvaćaju kulturne, obrazovne i interkulturalne sadržaje namijenjene svim dobnim skupinama. Provedeni programi ukazuju na našu usmjerenost prema povećanju broja inkluzivnih programa, stvaranju uvjeta za ravnomjernom dostupnosti kulturnih sadržaja, povezivanju s lokalnom zajednicom, poticanju suvremenih umjetničkih praksi, valorizaciji kulturne baštine i snažnijim međužupanijskim i međunarodnim suradnjama.

U središtu naših aktivnosti i dalje je rad s djecom i mladima, a sve je veći fokus na prepoznavanju potreba i prilagođavanju programa osobama u nepovoljnom položaju.

Programi *Dramski studio Sesvete*, *Likovne radionice za djecu i odrasle*, *Gamecraft – programiranje i robotika*, *STEM radionice* i *Rukotvornica* pobudili su ove godine veliki interes i pokazali da postoji potreba za cjeloživotnim učenjem, osobito da je važna pristupačnost obrazovanja u kulturi.

Nabavom peći za keramiku, uveli smo oblikovanje glinom kao novu likovnu djelatnost koja je odmah zaživjela kod polaznika različitih dobnih skupina. *Programom Keramike* povezujemo rukotvornu tradiciju s modernim likovnim izražajem i kreativnošću. Učinili smo keramiku poželjnom i nenametljivom umjetničkom aktivnošću koja je privukla osobe koje se teže uključuju u ostale naše kulturne sadržaje – osobito žene srednje i starije dobi. Održavanjem radionica u lokalnoj zajednici, uz nisku cijenu sudjelovanja, program uklanja ekonomske i prostorne barijere te povećava dostupnost kulture svim građanima. Grupnim radom potaknuli smo socijalnu interakciju naših polaznica, međugeneracijsko povezivanje i osjećaj pripadnosti, što značajno doprinosi očuvanju mentalnog zdravlja i prevenciji socijalne izolacije, osobito kod starije populacije.

Radionice namijenjene osobama u nepovoljnom položaju: *Vrijeme za mene i MoguSve*! pružile su ženama i umirovljenicima alate za digitalnu i osobnu osnaženost i ovim programima nastojimo doprinijeti što snažnijoj socijalnoj koheziji zajednice.

Programi iz kulturne baštine: M*ala škola glagoljice*, *Izrada tradicijskog nakita – Igra staklenim perlama*, *Ukrajinske pisanice* te organiziranje manifestacija *Sesvetski fašnik* i *Sesvetski dani kulture*, izravno su doprinijele očuvanju nematerijalne kulturne baštine i jačanju lokalnog i očuvanju nacionalnog identiteta. Ovi programi ostvareni su u partnerstvu s vrtićima, školama i lokalnim udrugama, u cilju međugeneracijskog povezivanja i očuvanja tradicije.

Posebno vrijedi istaknuti *međunarodnu prezentaciju* hrvatskog tradicijskog nakita naših starijih polaznica tečaja etno nakita u Makedoniji, čime je baština našeg kraja predstavljena hrvatskim iseljenicima i međunarodnoj kulturnoj javnosti. Izložbe i radionice u Skopju, Bitoli i Tetovu realizirane su uz podršku Središnjeg državnog ureda za Hrvate izvan RH. Time Sudjelovanjem u međunarodnim programima Centar doprinosi ciljevima europske kulturne politike, osobito u području mobilnosti, međuinstitucionalne suradnje i diseminacije znanja.

Uspostavljena je *međužupanijska suradnja* s ustanovama u Dubrovačko-neretvanskoj županiji (KUD Čilipi, Pučki zbor Konavle). Nastavljamo širenje programa i u drugoj polovici godine, čime doprinosimo kulturnoj razmjeni i jačanju regionalne povezanosti.

Kao posebno vrijedan projekt ističemo i kulturni program na Trgu Dragutina Domjanića – *Kulturni mostovi*. Ovim smo programom uspješno povezali različite etničke zajednice (ukrajinsku, nepalsku, afričku, iransku) sa lokalnim stanovništvom i lokalnim kulturnim društvima. Zajedničke produkcije, nastupi, radionice, tečajevi hrvatskog jezika za strane radnike i izbjeglice, kao i filmske projekcije na njihovim jezicima, potvrđuju ulogu Centra kao kulturnog prostora otvorenog za sve građane. Ovaj program izravno je u funkciji socijalne kohezije i kulture dobrodošlice.

Nabavom modularne pozornice unaprijedili smo tehničke uvjete za realizaciju kulturnih programa na otvorenom, čime smo omogućili veću prisutnost Centra u javnim prostorima Sesveta. Time je kultura postala dostupnija, što je izravno usklađeno s politikom oživljavanja javnih prostora i decentralizacije kulturnih sadržaja. Primjeri su *SMUK festival mladih, Gitaramanija, Mostovi kulture te Sesvetski dani kulture.*

I dalje nastavljamo s predstavljanjem *mladih vizualnih umjetnika izložbama* u Galeriji predvorja CZKS i Galeriji Oblok. Osobitu pozornost posvećujemo inovativnim praksama i interdisciplinarnim pristupima. Ovim aktivnostima želimo afirmirati prostor Centar kao središnjeg mjesta u istočnom dijelu grada za umjetničku afirmaciju i kulturnu razmjenu.

Sudjelovanjem na festivalu *Q’ART u tvom kvartu / Connect in Sljeme* – programu usmjerenom na revitalizaciju napuštenih industrijskih objekata i transformaciju istih u prostore kulture – Centar je proširio djelovanje izvan užeg gradskog središta Sesveta, čime su stvorene pretpostavke za snažniju decentralizaciju kulturnih sadržaja i potaknuta organizacija programa na dosad zanemarenim i infrastrukturno slabije opremljenim sesvetskim lokacijama.

Program *Srcem do vas*, kojim se kulturni sadržaji donose izravno u domove za starije osobe, pokazao se vrijednim modelom kulturne inkluzije i primjerom dobre prakse u približavanju umjetnosti osobama smanjene mobilnosti. U prvoj polovici 2025. program je nastavljen koncertom i likovnim radionicama, a u drugom dijelu godine planirano je njegovo proširenje novim likovnim i glazbenim programima, s ciljem da osiguramo ravnomjernu dostupnost kulturnih sadržaja i poboljšamo kvalitetu života starijih i nemoćnih osoba.

*Kino program* Centra za kulturu Sesvete nastavlja dinamičnim tempom donosit kulturne sadržaje koji obogaćuju život lokalne zajednice i jačaju njezinu povezanost. Suradnjama i aktivnostima, od CinePremiere večeri, dječjih subotnjih matineja i školskih projekcija do suradnji s Animafestom i projektom Sedmi kontinent, filmska djelatnost Centra potiče filmsku pismenost, kulturnu raznolikost i aktivno sudjelovanje građana svih generacija. Kino je postalo mjesto susreta i dijaloga lokalnog stanovništva, prostor zajedničkog doživljaja, razmjene i pripadnosti. Dodatni iskorak ostvaren je organizacijom projekcija na otvorenom na sesvetskim kvartovskim lokacijama. Tako je Centar doprinio ne samo kulturnoj decentralizaciji, već i stvaranju novih oblika zajedništva.

Broj suradničkih programa Centra s nezavisnom kulturnom scenom kontinuirano raste, čime se osnažuje uloga Centra kao otvorene platforme za suvremene umjetničke prakse i participativnu kulturu. U okviru programa “*Kultura i umjetnost u zajednici*” (Gradski ured za kulturu i civilno društvo), tijekom prve polovice 2025. realiziran je niz uspješnih partnerstava s umjetničkim organizacijama i udrugama. U suradnji sa spomenutom udrugom *Djeca susreću umjetnost*, u Centru je održan ciklus filmskih radionica i projekcija u sklopu programa “Sedmi kontinent u Sesvetama”, usmjeren na razvoj filmske pismenosti i interkulturalnog dijaloga kod djece i mladih. Završili smo i program “Trzaj – zvuk i umjetnost” u suradnji s *Umjetničkom organizacijom HATHOR*, kojim smo djeci i mladima približili harfu, rog i druge glazbene instrumente s kojima se ne mogu susresti ni u lokalnoj glazbenoj školi niti u redovnoj nastavi.

Nastavljamo i suradnju s *Eksperimentalnom slobodnom scenom*, programom Cirkuska zona, koja nam donosi izvedbenu produkciju s temom identiteta u formi suvremenog cirkusa. S *Umjetničkom* *organizacijom Ad Gloriam brass* dobivamo koncertni ciklusu Četiri zdrava godišnja doba, a s *Kazališnom družinom Empiria* na projektu Kvart je art istraživat ćemo kazališne forme u kontekstu lokalnih zajednica. Iako nismo partneri, dogovaramo suradnju i na petom sesvetskom projektu programa „Kultura i umjetnost u zajednici“ s organizacijom *Hrvatska permakultura* na programu “Sljeme za sve”, koji se odvija u prostoru bivše tvornice Sljeme. Projekt povezuje kulturnu produkciju, ekologiju i društveni angažman kroz koncept održive revitalizacije. Sve navedene aktivnosti otvaraju prostor za međusektorsku i međugeneracijsku suradnju i doprinose ciljevima Centra na području inkluzivnosti, kulturne raznolikosti i razvoja publike.

U prvoj polovici 2025. godine Centar za kulturu Sesvete pokazao je iznimnu produkcijsku i organizacijsku vitalnost, realizirani programi jasno slijede strateške ciljeve kulturnog razvitka Grada Zagreba te potvrđuju našu ulogu kao centralne kulturne ustanove istočnog dijela grada. U drugoj polovici godine nastavljamo s planiranim programima, kao i s jačanjem suradnji i razvojem nove publike u namjeri da kultura u Sesvetama ostane dostupna, dinamična i relevantna za sve građane.